[Eugenius Episcopus, servus servorum Dei, venerabilibus fratribus P. Matisconensi, et G. Cabilonensi Episcopis, salutem et Apostolicam benedictionem. Dilectus filius noster Petrus Cluniacensis Abbas ad nostram præsentiam veniens querelam deposuit, quod G. Grossus secundùm quod jurisjurandi religione firmavit, in contemptum Christianæ fidei, judicio fratris nostri A. Lugdunensis Archiepiscopi noluerit obedire. Quia igitur transgressores laïcos cohibere, non est contra leges agere, sed legi ferre subsidium; per præsentia vobis scripta mandamus, quatinùs memoratum G. diligenter et sollicitè moneatis, ut secundum sententiam memorati fratris nostri de illatis injuriis Cluniacensi Abbati et fratribus satisfaciat, et ab illicitis exactionibus desistat. Quod si facere contempserit, in eum excommunicationis, et in terram ejus interdicti sententiam proferatis. Datum Antissiodori X. Kalendas Septembris.]